Video van rooftog lei polisie na verdagte‘n Skermskoot uit die video. Die Wes-Kaapse polisie het ŉ verdagte in hegtenis geneem nadat ŉ vrou vroeër vandeesmaand langs ’n pad in Muizenberg aangeval en beroof is en ŉ video daarvan wyd op sosiale media versprei is. Die vrou is op 9 Februarie omstreeks 7:40 in Sunrise Boulevard in Costa da Gama van haar selfoon en handsak beroof. Die voorval is egter eers op 19 Februarie by die polisie aangemeld nadat ŉ video daarvan wyd op sosiale media versprei is. Lt.kol. Andrè Traut, woordvoerder van die polisie, het gesê polisiebeamptes van die Muizenberg-polisie het die video bestudeer en dat dit hulle gehelp het om ŉ verdagte in hegtenis te neem. “Die eienaar van die voertuig in die video is in Blouberg opgespoor en die identiteit van die bestuurder ten tyde van die voorval is vasgestel. Die 27-jarige verdagte van Retreat is Vrydagoggend in hegtenis geneem.” Volgens Traut is daar ook op die motor wat in die rooftog gebruik is beslag gelê. “Die verdagte sal Maandag in die hof verskyn. Die moontlikheid van nog inhegtenisnemings word nie uitgeskakel nie.” In die video kan gesien word hoe ŉ voertuig langs die vrou stilhou waar sy op die sypaadjie stap. Twee mans spring dan uit die motor en een van hulle gryp die vrou se handsak en spring terug in die motor. Sy baklei terug teen die ander man voordat hy nog van haar besittings gryp en ook terug in die motor spring en die voertuig wegry. Die vrou gaan sit dan op die sypaadjie nadat die verdagtes gevlug het. Robbery video. Happened Saturday morning Muizenberg. Cape Town. Lady on her way to work attacked and robbed. B. O. L. O for this Mercedes CA96600 @Abramjee @WCCC_ZA @SAcrimefighters @crimeairnetwork pic.twitter.com/nubwEWxx7j — BOSBEER /CAPE TOWN (@BOSBEER2006) February 20, 2019